Skypes navn minder for meget om Sky.

Det har EU-domstolen tirsdag fastslået. Den britiske medievirksomhed Sky har igennem ni år kørt en sag mod dansk-svenske Skype, fordi navnene minder for meget om hinanden.

Det har Sky fået medhold i ved flere instanser, men Skype har anket, og derfor var sagen endt ved EU-domstolen. Men også her fik Skype altså en lang næse. Det skriver Dagens Nyheter.

Skype giver ikke op

Skype blev stiftet af danske Janus Friis og svenske Niklas Zennström i 2003, og har siden 2011 været ejet af den amerikanske IT-gigant Microsoft.

Siden er virksomheden blevet verdens suverænt største på online opkald og ordet Skype er på det nærmeste blevet et begreb, der beskriver det at ringe via nettet.

Alligevel skal de altså skifte navn, hvis det står til EU-domstolen. Grunden er dels, at ordene Sky og Skype minder meget om hinanden, og dels, at Skypes logo er en sky.

Microsoft har dog ikke tænkt sig at give op. Skype kommer ikke til at skifte navn lige foreløbig.

- Vi er overbeviste om, at ingen forveksler de to brands. Dagens beslutning kræver ikke, at vi på nogen måde ændrer produktnavne, siger den danske kommunikationschef Anders Adelhorst til JP's Finans.